
দেশের বিভিন্ন বিশ্ববিদ্যালয়ের শিক্ষার্থী আর উঠতি প্রযুক্তিবিদরা মেতেছিলেন এক কঠিন লড়াইয়ে। টানা ৩৬ ঘণ্টা এই লড়াইয়ের নাম ‘ব্র্যাকাথন’। এর মূলমন্ত্র ছিল সামাজিক পরিবর্তনে প্রযুক্তিগত উদ্ভাবন। ২৭টি দলে শতাধিক মেধাবী তরুণ শিক্ষার্থীর ঘুমানোর সময় ছিল না। টেবিলেই কাজ, টেবিলেই খাওয়া। ক্লান্তি এলে বড়জোর একটু ঝিমিয়ে নেয়া, তা-ও সেই টেবিলেই। প্রতিযোগিতার পর রোববার ব্র্যাক সেন্টার অডিটোরিয়ামে সন্ধ্যায় সেরা সাতটি অ্যাপ উদ্ভাবনকারী দলকে পুরস্কার তুলে দেয়া হয়। বেসরকারি উন্নয়ন সংস্থা ব্র্যাক প্রথমবারের মতো বাংলাদেশে এই প্রতিযোগিতার আয়োজন করে।
বিজয়ী দলগুলো হচ্ছে টিম রিবুট, টিম মিয়াকি, অ্যামিটি, এম-পাওয়ার রেঞ্জার্স, ট্রায়াম্ফ আইটি, বুয়েট গেমচেঞ্জার্স এবং টেকনোলাইভ। পুরস্কারপ্রাপ্ত অ্যাপগুলোর মধ্যে উল্লেখযোগ্য বিষয় হচ্ছে যক্ষ্মা প্রতিরোধ, মাইক্রোফাইন্যান্স ডাটা অ্যাকসেস, ফ্লিট ম্যানেজমেন্ট, ক্রাউডসোর্সিং ইনফরমেশন ফর সিটি রোডস ইমপ্রুভমেন্ট। বিজয়ী দল নির্বাচনে অ্যাপের বিষয়, সমাজে তার প্রভাব, কার্যকারিতা এবং বিচারকদের সামনে তা উপস্থাপনের ওপর গুরুত্ব দেয়া হয়েছে। সেরা অ্যাপগুলো উন্নয়ন ও চালু করার জন্য প্রতিটি দলকে তিন হাজার মার্কিন ডলার পর্যন্ত তহবিল দেয়া হবে।
